Hlina, Alojz, poslanec NR SR (2014-10-30):
Potrebujeme, aby tí, ktorí ste nevedeli, aby ste vedeli, kto je Krutý. Aby ste vedeli, kto je pán Burian. Pán Burian bol spolumajiteľ jednej z najbrutálnejších nebankoviek, aká kedy pôsobila v tomto verejnom priestore. Poviem vám príbeh pána Horvátha z Nižnej Olšavy. Ja som, priznám sa, ani nevedel, že taká dedina existuje. Tento biedak, chudák, invalidný dôchodca so 180-eurovým dôchodkom invalidným si požičal 800 euro. Kolegovia ministri, počúvajte, 800 euro si požičal od vášho kolegu poslanca. Spadol, mal 24 splátok. Pán Maďarič, vy tak telefón neplatíte, ani ja tak telefón neplatím, ako on zaplatil tých 24 splátok. S jednou sa omeškal o mesiac, s jednou o dva dni, s jednou o tri dni plus-mínus. Začal, skončil vtedy, kedy mal podľa zmluvy. Ale nechali mu tú klasickú fintu, ktorú používali, nechali mu spadnúť ten úver. Nagenerovalo sa mu to, že po troch rokoch tomu chudákovi prišlo, že má vrátiť, myslím, že 840 euro. To znamená toľko, koľko si požičal, pritom tie peniaze vrátil. Sú toto peniaze, toto sú dobré peniaze? Toto je SMER? Tohto chcete byť účastní? Toto je váš Burian. Tento človek je štátnym tajomníkom. V tom čase, keď pán Horváth písal tento príbeh, tento človek bol šéfom finančného výboru. V tom čase ste robili zákon, ktorý je deenáčkou podnikania nebankoviek. V tom čase vás ten človek zaviedol, zaviedol vás, že zrušenie RPMN je podmienka Európskej únie. Vôbec to nie je tak! Vy ste to odhlasovali. V tom čase ste otvorili všetky hradby. V tom čase, v tom čase Vaľovú, Vaľovú, s prepáčením, poslal tak, že jej slzy vybehli, keď chcela meniť Občiansky zákonník, že nech to aspoň je rovnakým písmom napísané. A už ani Mečiar, ani Slota v tom čase s tým nič nechceli mať. Rozumiete? Už aj Slota, aj Mečiar hodil cez palubu úžerníkov, ale SMER sa ich chytil. SMER im drží bránu stále, ja tomu nerozumiem, naozaj tomu nerozumiem, že pokiaľ a dokiaľ chcete to tu. Tento pán Burian predstavuje to, čo hovorím. Úžernícko-exekútorskú kliku na ministerstve práce a sociálnych vecí. Tú kliku, za ktorú prebral zodpovednosť pán minister, a preto tu sedí, prebral za ňu zodpovednosť, preto tu sedí, a vyvrcholením toho pôsobenia bolo to, že sa nerozpakovali, nerozpakovali sa si udeliť ešte dotáciu. Pri tom všetkom, pri tej všetkej ústretovosti, pri tom klondiku, ktorý tu majú, pri tom všetkom im ešte málo bolo, ešte im bolo málo. Ešte rozmýšľali, kde sa dá, no tu sa dá, zober si, rozumiete? Že aj tí darebáci majú noblesu, častokrát niektorí a potom sú takí, že ani noblesu, o takých sa ani filmy netočia, viete, keď majú niektorí darebáci noblesu, po nejakých 70, 80 rokoch možno o nich film natočia, prosím vás. O takýchto ani nohou nikto nezakopne, lebo sú bez kúska, ťažko sa mi hľadajú slová, vážení, ako to vysvetliť. Otázka stojí, či sa chcete alebo nechcete toho zúčastňovať. Skončím, verím, že na radosť mnohých. Treba povedať aj to, čo treba povedať, vy ste sa určitý čas podujali bojovať, aj ste to tak ohlásili, že jak idete zachrániť tento svet a ľudí, aby sa toto nestávalo, protiúžernícky balíček, ja neviem, jak sa to celé prezentovalo, tlačovky boli, hovorilo sa, neviem čo. Poviem vám výsledok, dobre, poviem vám výsledok. môžete tu dať, môže tu niekto čítať pozmeňovací návrh hodinu, dve, tri, ja vám poviem výsledok. Výsledok je, že minulý týždeň bol živnostník v Pohotovosti, nebankovej spoločnosti, ktorá má priamy súvis s vaším štátnym tajomníkom, absolútne priamy súvis s exekútorom Krutým, povedal, že má problém, lebo mu nezaplatili a že si potrebuje požičať tisíc euro. Mám to tam, koho to zaujíma, môžem mu to dať. Rukou dostal napísané, aké sú podmienky. Keď si požičiate tisíc euro, keď to vrátite za dva mesiace, musíte nám vrátiť 1 300 euro. Keď to vrátite do dvanástich mesiacov, musíte nám vrátiť 1 968 euro. Keď sa spýtal, čo sa stane, keby som sa omeškal, bolo mu povedané, to nech vás ani nenapadne. Keď sa spýtal, či by mohol dostať návrh zmluvy, že nie, až pri podpise. Vážení, toto som si nevymyslel, to je fakt, môžete si aj vy poslať živnostníka do Pohotovosti. Tuná v podchode na Hodžovom pod Prezidentským palácom máte, volá sa to, myslím, že finančná pomoc obyvateľstvu, tam sa bol druhý pýtať. Pýtal sa, že aké sú podmienky. Podmienky sú asi nasledovné: Vieme vám požičať 500 euro, do 15 dní nám musíte vrátiť 650 euro. Máte nejaký návrh zmluvy? Nie, až pri podpise. Prosím vás pekne, toto je, to bolo včera, predvčerom, minulý týždeň. Kde sú tie oslavné ódy, kde je ten, kde sú, pán Borec, kde sú tie tlačovky, kde je to, že ste ochránili ľudí tejto krajiny pred úžerou? Kde je, kde je, tie vaše proklamácie, jak pomôžete, jak to zabezpečíte, jak spotrebiteľsky, kde to je? Toto sú fakty, ja som povedal fakty, ja si nevymýšľam, môžete to vyskúšať. To je aktuálny stav. Lebo asi to tak malo celé skončiť, asi ste to tak mali nastaviť, že sa to odprezentovalo, že pomôžete, ale niekto zaúradoval, že ne môžete pomôcť, že chcete v tom pokračovať, ja viem, že to sú veľké peniaze, ja viem, že lejete, že do toho idú veľké peniaze, prosím vás, v tom automobilovom priemysle, to je už druhá najvýkonnejšia pomaly oblasť nášho národného hospodárstva, rozumiete tomu, že čo ste stvorili? A určitý moment nás to presiahne, určitý moment nás to presiahne. Nebudeme to vedieť zastaviť, vážení, určitý moment nás to presiahne. Naši ľudia sú dobrí, naši ľudia nikomu nič neurobili, naši ľudia sa snažia, trápia, nemajú to jednoduché, nikdy to tu nebolo jednoduché, ale prečo sme im to urobili? Prečo im toto krajina urobila? Prečo im toto politici urobili? Prečo sme ich vydali? Prečo sme ich vydali a ešte ich klameme, že ich chránime, keď vám, ako ináč sa dá dokázať, že ich neklameme? Prečo ste im to urobili? Prečo vás to netrápi, prečo vás netrápi osud pána Horvátha, prečo vás netrápi osud pani Kohútovej? Chúďa, požičala si 800 eur, učiteľka, už zaplatila 4 200 Krutému a ešte jej prišlo, že má doplatiť 6 000, otec, jej otec na invalidnom vozíku to otvoril, skoro dostal infarkt. Prečo, prečo, komu čo zlé urobili tí naši ľudia? Nebridí sa vám to trošku, nie je to už trošku že moc? Je to, je to pri vás, je to u vás, je to vo vašich budovách, prosím vás, je to SMER, to už nie je, možno preto tu nie sú vaši, nechcú s tým nič mať. To nie je, že niekde niekto. To je u vás, vy s tým budete spájaní. Otázka, či chcete alebo nechcete s tým byť spájaní. Návrh je odôvodnený, s tým skončím, čudujem sa ľuďom, ktorí si myslia, že nie je odôvodnený. Ja som odôvodnenejší návrh za tú históriu, čo som tu, ešte nevidel. Keď to tak necítite, vážení, tak to má súvis asi s morálnou integritou. Ďakujem pekne. (Potlesk.)